मिशन विधानसभा : ‘‘जयंत पाटलांनी शब्द फिरवला…आता कळेल भोसरीत शिवसेना काय आहे..!

पिंपरी । विशेष प्रतिनिधी
लोकसभा निवडणुकीत भोसरी विधानसभा मतदार संघामध्ये राष्ट्रवादी काँग्रेस पार्टी शरद पवार गटाकडे एकही तगडा नेता नसताना निष्ठावंत शिवसैनिकांनी प्रामाणिकपणे खासदार डॉ. अमोल कोल्हे यांचे काम केले. त्यावेळी प्रदेशाध्यक्ष जयंत पाटील यांनी शहरात येवून आम्हाला शब्द दिला. विधानसभा निवडणुकीत तुमच्या कष्टाला न्याय दिला जाईल. पण, ‘‘जयंत पाटलांनी शब्द फिरवला… आता कळेल भोसरीत शिवसेना काय आहे..! ’’ असा गर्भीत इशारा निष्ठावंत शिवसैनिकांनी दिला आहे.

विधानसभा निवडणुकीत महाविकास आघाडीच्या जागा वाटपामध्ये ‘‘निवडून येण्याची क्षमता’’ या निकषावर भोसरी मतदार संघातून रवि लांडगे यांना संधी मिळले, अशी अपेक्षा शिवसैनिकांना होती. किंबहुना, लांडगे विरुद्ध लांडगे अशी लढत झाल्यास शिवसेनाचा आमदार निवडून येईल, असा दावा केला जात होता. गेल्या आठ दिवसांपासून मुंबई आणि पुण्यात राजकीय खलबतं सुरू होती.

दरम्यान, शहरातील पिंपरी, चिंचवड आणि भोसरी अशा तीनही मतदार संघामध्ये महाविकास आघाडीतून राष्ट्रवादी काँग्रेस शरद पवार पक्षाने उमेदवार दिले आहेत. पिंपरीतून सुलक्षणा शिलवंत, चिंचवडमधून राहुल कलाटे आणि भोसरीतून अजित गव्हाणे यांच्या नावाची घोषणा झाली आहे. त्यामुळे रवि लांडगे समर्थकांसह निष्ठावंत शिवसैनिकांत नाराजी उफाळून आली आहे.

भोसरीतील शिवसेना विभागप्रमुख संतोष वाळके यांनी म्हटले आहे की, शिरुर लोकसभा निवडणुकीच्या वेळी भोसरी विधज्ञनसभा मतदार संघात फक्त शिवसेनेने डॉ. अमोल कोल्हे यांचे काम निष्ठेने आणि प्रामाणिकपणे केले आहे, असे विधान जयंत पाटील साहेबांनी केले होते. मग, आता विधानसभा तिकीट वाटपावेळी जयंत पाटलांना शिवसेना का आठवली नाही? भोसरीत येवून जयंत पाटलांनी शब्द फिरवला. आता कळेल भोसरी विधानसभेची शिवसेना काय आहे!

शिवसैनिकांमध्ये प्रचंड अस्वस्थता…

भोसरीतून शिवसेना ठाकरे गटातून जिल्हा संघटिका सुलभा उबाळे, माजी नगरसेवक रवि लांडगे इच्छुक होते. उबाळे यांनी दोनदा विधानसभा लढवली आहे. तर रवि २०१७ मध्ये महानगरपालिकेत बिनविरोध निवडून गेले होते. त्यामुळे यावेळी दोघांपैकी एकाला शिवसेना ‘मशाल’ चिन्हावर तिकीट मिळेल, अशी निष्ठावंत शिवसैनिकांना अपेक्षा होती. मात्र, पक्षश्रेष्ठींनी हा मतदार संघ ‘तुतारी’ ला दिला. शिवसेना आणि ठाकरे कुटुंबाला मानणारे मतदार संघात किमान ६० हजार मतदान आहे. पूर्वी मतदार संघ शिवसेनेचा बालेकिल्ला म्हणून ओळखला जात होता. विधानसभा निवडणुकीत डावलल्यामुळे शिवसैनिकांमध्ये प्रचंड रोष आहे. किंबहुना, सुलभा उबाळे यांनी संयम ठेवला आहे. काही दिवसांपूर्वी, पत्रकारांशी बोलताना ‘‘लोकसभा निवडणुकीत शिवसैनिकांनी निवडणूक हाती घेतली आणि निष्ठेने काम केले. मात्र, आता खासदार अमोल कोल्हे भेटायलासुद्धा तयार नाहीत. आम्ही फक्त पायरी म्हणून रहायचे काय?’’ अशी खंत उबाळे यांनी आपली नाराजी बोलून दाखवली होती.

काँग्रेसने फक्त सतरंज्या उचलायच्या आहेत का?

महाविकास आघाडीच्या जागावाटपामध्ये महाराष्ट्रातील महाविकास आघाडीच्या पक्षश्रेष्ठींनी मावळ- उबाठा, चिंचवड, पिंपरी आणि भोसरी शरद पवार गटाला दिले आहे. काँग्रेसच्या कार्यकर्त्यांनी काय फक्त सतरंज्या उचलायच्या आहेत का? असा सवाल ॲड. उमेश खांडरे यांनी उपस्थित केला आहे. ते काँग्रेसच्या नॅशलन स्टुडंट युनियन ऑफ इंडियाचे महाराष्ट्रातील व्हाईस प्रेसिडेन्ट आहेत. ‘‘काँग्रेस – कायम दुसऱ्या उमेदवारांच्या सतरंज्या उचलायला. यात माझ्या स्थानिक काँग्रेस कार्यकर्त्यांचे व त्यांचे नेतृत्व करणाऱ्या सर्व नेत्यांचे त्याचबरोबर कायम सावत्र भावासारखी वागणूक देणाऱ्या महाराष्ट्र काँग्रेस च्या नेत्यांचे अपयश आहे.’’ अशी खंतही त्यांनी व्यक्त केली आहे.

रवि लांडगे म्हणतात… हे महादेवा सर्व तुला समर्पित…!

दरम्यान, भोसरीतील दंबग नेते आणि ठाकरे गटाकडून तीव्र इच्छुक असलेले रवि लांडगे यांनी जागा वाटपात संधी न मिळाल्यामुळे सोशल मीडियावर आपली भावना व्यक्त केली आहे. ते म्हणतात… ‘‘हे महादेवा… स्व. अंकुशभाऊंच्या विचारांचा वारसदार बनण्याची संधी दिलीस… हे खुप आहे माझ्यासाठी. अंकुशभाऊंच्या विचारांवर नेहमी ठाम राहुन, निस्वाथॅपणे समाजसेवा करत राहील. तुझा प्रत्येक निर्णय मला मान्य आहे. जसा तूला पुर्णपणे समर्पित आहे, तसंच समाजासाठी पुर्ण समर्पित राहण्याचा प्रयत्न करील. सर्वांच्या आयुष्यात अशीच कृपा असुद्या देवा..’’ विशेष म्हणजे दोन दिवसांपूर्वी, आपल्याला डावलेले जाईल, याचे संकेत रवि लांडगे यांना मिळाले होते. किंबहुना, मुंबईत आपल्याला उमेदवारी मिळू नये. यासाठी मोठे राजकारण केले जात आहेत, याची कुणकूण त्यांना लागली होती. त्यामुळेच त्यांनी ‘‘अनिवार्य नियती च गरगर फिरणं…. मनाच्या महान संयमाने सहन करत जगायचे असते…’’ अशा शब्दांत त्यांनी सोशल मीडियावर आपल्या भावनांना वाट मोकळी करुन दिली होती.